《汉宫春 海上醉赠王梦湘》
清代·程颂万

黄歇浦边，问四洲人在，何者为公。歌镂一时相遇，插帽花红。

悬河出口，似倒翻、海上奇峰。正几日、明光献赋，笔端横截长虹。

十载蓟云湘月，有狂名道子，子亦闻侬。日边此去万里，愁坠蛟龙。

今宵醉耳，倚双鬟、磨墨帘栊。到明日、黑风吹汝，那分南北西东。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。